Լութֆիկ նախնական կրթութիւնը առած է ծննդավայրին Արամեան վարժարանը: Ադրանապոլսոյ դատական յանձնաժողովի առջեւ 1904ին քննութիւն անցընելով կը ստանայ փաստաբանական վկայական: 1908 սահմանադրութեան տարին կը մասնակցի փոխանցման շրջանի պայքարներուն եւ երիտասարդ սպաներու առաջնորդութեամբ եւ ճարտար հռետորութեամբ մը կը հմայէ ընդհ. հրամանատար Նասր Բաշան եւ կուսակալ Զիյվէր պէյը եւ այդ յեղաշրջման միջոցին Էտիրնէի Հայերուն պարծանքը կը հանդիսանայ. գնահատութեան դափնիներ խլելով նոյնիսկ պաշտօնաթերթերու հրատարակութիւններով: 1908ին յաճախելով Կ. Պոլսոյ իրաւագիտական համալսարանը 1912ին կը ստանայ վկայականը առաջինը հանդիսանալով իր ընկերներուն մէջ. եւ կը նետուի կրկին փաստաբանական ասպարէզը: